Sponsornavne på danske stadioner er blevet en del af hverdagen i Superligaen, og derfor sker det fra tid til anden, at Superliga-klubbernes hjemmebaner skal have nyt navn.

Nu er tiden kommet til stadion i Odense, der de senest år har båret navnet "Tre-For Park". Nu har selskabet bag dette imidlertid skiftet navn, hvilket også får betydning for stadion.

Læs også: Øl, biogas og cement: Danmarks tossede stadionnavne

Fremover skal OB's hjemmebane således hedde EWII Park.

"Navneændringen er et ønske fra energikoncernen om at forstærke de kommercielle aktiviteter, og tilgodeser samtidig det kommende krav fra myndighederne om navngivning af selskaber i energisektoren, hvor der ikke må være sammenfald. Således er EWII på forkant med udviklingen i branchen," forklarer OB i en pressemeddelelse.

I OB er man glad for aftalen med energiselskabet.

- EWII Park ligger godt i munden og afspejler meget af det OB står for – noget solidt og vedvarende. Som en af de ældste fodboldklubber i Danmark passer navnet stærkt til Striberne, så vi er glade for nu at have en hjemmebane, der også i navnet fortæller historien om klubben som noget, der er for altid, fortæller Jack Jørgensen, kommerciel chef i Odense Boldklub.

OB's første hjemmekamp med nyt stadionnavn bliver den 23. oktober, hvor FC København er modstanderen i Odense.